b'\n_START_ARTICLE_\nAndreja \xc5\xbdele\n_START_SECTION_\n\xc5\xbdivljenje in delo\n_START_PARAGRAPH_\nRojena je bila 7. avgusta 1963 v Postojni. Osnovno \xc5\xa1olo je obiskovala v Pivki, gimnazijo pa v rojstnem kraju. 1982. leta je pri\xc4\x8dela s \xc5\xa1tudijem sloven\xc5\xa1\xc4\x8dine in ru\xc5\xa1\xc4\x8dine s knji\xc5\xbeevnostjo na Filozofski fakulteti v Ljubljani. Poleg \xc5\xa1tudija se je u\xc4\x8dila \xc4\x8de\xc5\xa1kega jezika, ta jo je vodil na lektorat \xc4\x8de\xc5\xa1kega jezika, ki ga je redno obiskovala, njena radovednost pa na udele\xc5\xbebo na ve\xc4\x8d jezikovnih \xc5\xa1ol v tujini, ki se jih je udele\xc5\xbeevala vsak mesec (Brno in Bratislava). _NEWLINE_Leta 1987 je diplomirala iz slovenskega jezika in knji\xc5\xbeevnosti. Po diplomi je ve\xc4\x8d let pou\xc4\x8devala na osnovni in srednji \xc5\xa1oli v Ljubljani, 1992 pa se je kot mlada raziskovalka zaposlila na In\xc5\xa1titutu za slovenski jezik Frana Ramov\xc5\xa1a pri Slovenski akademiji znanosti in umetnosti. V letu 1993 je magistrirala s temo Besedotvorne in skladenjske lastnosti slovenskega glagolnika, sedem let pozneje pa doktorirala z raziskovanjem teme z naslovom Glagolska vezljivost v sloven\xc5\xa1\xc4\x8dini. _NEWLINE_Do sedaj je izdala dve monografiji s podro\xc4\x8dja skladnje. 2001 je izdala monografijo z naslovom Vezljivost slovenskega knji\xc5\xbenega jezika in leta 2003 Glagolska vezljivost: iz teorije v izraz. Pred desetimi leti je izdala Vezljivostni slovar slovenskih glagolov. Od leta 2004 je tehni\xc4\x8dna urednica Slavisti\xc4\x8dne revije, istega leta je postala \xc4\x8dlanica Mednarodne komisije za slovni\xc4\x8dno zgradbo slovanskih jezikov. 2005 je bila dolo\xc4\x8dena v prvo mednarodno skupino ekspertov za evalvacijo predlaganih raziskovalnih projektov, ki jo je organizirala Agencija za raziskovalno dejavnost Slovenije, in leto kasneje potrjena v skupino mednarodnih ekspertov za podro\xc4\x8dje jezikoslovja. Od takrat je bila sedemkrat mentorica mladim raziskovalcem, ki jih je usposabljala za slovaropisno delo. _NEWLINE_Po devetnajstih letih polne zaposlitve na In\xc5\xa1titutu za slovenski jezik Frana Ramov\xc5\xa1a ZRC SAZU je septembra 2011 nastopila s polno zaposlitvijo na Oddelek za slovenistiko ljubljanske Filozofske fakultete, kjer predava morfologijo, besedotvorje in leksikologijo. Od 2009 do 2011 je delala kot gostujo\xc4\x8da visoko\xc5\xa1olska predavateljica tudi na univerzah v Celovcu, Trstu in Skopju. Doslej so njene raziskave predstavljene v okoli 120-ih razpravah in pribli\xc5\xbeno 150-ih strokovnih prispevkih. Ves ta \xc4\x8das \xc5\xa1e vedno sodeluje z In\xc5\xa1titutom za slovenski jezik kot vi\xc5\xa1ja znanstvena sodelavka pri slovarskih projektih v Leksikolo\xc5\xa1ki sekciji In\xc5\xa1tituta. Preizkusila se je ve\xc4\x8dkrat tudi kot urednica pri razli\xc4\x8dnih projektih in organizatorica mednarodnih konferenc. _NEWLINE_V svojih raziskovalnih dejavnostih v dvajsetih letih strokovnega dela se je soo\xc4\x8dala s problemi slovenske ter slovanske leksike in skladnje. Zanima jo predvsem problem glagolske vezljivosti, ukvarja se z morfolo\xc5\xa1kimi in skladenjskimi vpra\xc5\xa1anji te besedne vrste. Na podro\xc4\x8dju raziskovanja se je v grobem ukvarjala s tremi projekti, katerih glavne teme so bile slovenska terminologija v povezavi s spletnimi viri, slovenska leksika ter teoreti\xc4\x8dni in prakti\xc4\x8dni vidiki slovenske terminologije. Andreja \xc5\xbdele se je v svoji bogati strokovni karieri v svojih \xc4\x8dlankih dotaknila tudi tem, kot so: srbska skladnja, novi slovenski pravopis, protistava glagolskega na\xc4\x8dina v japonskem in slovenskem jeziku, slovenska folklorna proza, stanje preu\xc4\x8devanja skladnje pri Slovakih, slovnica sodobnega \xc4\x8de\xc5\xa1kega jezika. _NEWLINE_Od 2005 do 2011 je bila vodja Osrednjega specializiranega informacijskega centra (OSIC) za humanistiko. Je \xc4\x8dlanica Mednarodne komisije za slovni\xc4\x8dno zgradbo slovanskih jezikov in Slavisti\xc4\x8dnega dru\xc5\xa1tva Slovenije (SdS), od leta 2014 naprej tudi njegova predsednica. Leta 2015 je bila intervjuvanka v oddaji Iz\xc5\xa1lo je, na tretjem programu Radia Slovenije, kjer je predstavila avtorsko delo Slovar slovenskih \xc4\x8dlenkov. Kasneje je o slovarju in o vplivu manipulativnih besed govorila tudi na Radiu Slovenija na Programu Ars.\n_START_SECTION_\nLiterarno delo\n_START_PARAGRAPH_\nKaku so \xc5\xbeivejli in si dejlali kratek cejt: kratke \xc5\xa1torije s Piv\xc5\xa1kega [COBISS] je njeno literarno delo, ki je iz\xc5\xa1lo v zbirki Glasovi leta 1996. Namen zapisa teh zgodbic je bil ohraniti del slovstvene folklore s Piv\xc5\xa1kega. Deli besedil so zapisani tako, kot so jih tamkaj\xc5\xa1nji prebivalci izgovarjali.'